A BIZOTTSÁG 1245/2007/EK RENDELETE
(2007. október 24.)
a 2075/2005/EK rendelet I. mellékletének a folyékony pepszin a húsban előforduló trichinella kimutatására történő használata tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 18. cikke (9) és (10) bekezdésére,
mivel:
(1)
A húsban előforduló trichinella hatósági vizsgálatára vonatkozó különös szabályok megállapításáról szóló, 2005. december 5-i 2075/2005/EK bizottsági rendelet (2) rendelkezik a trichinella kimutatási módszereiről az állati testekből vett mintákon. A rendelet I. mellékletében meghatározott kimutatási referencia-módszer szerint a húsmintákban található trichinellalárvák kimutatása céljából a mintához 10 ± 0,2 g pepszint adnak.
(2)
Jelentéseket (3) tettek közzé, amelyek szerint a pepszinpor az arra hajlamos egyéneknél allergiás reakciót válthat ki.
(3)
A parazitákat vizsgáló közösségi referencialaboratórium vizsgálatai kimutatták, hogy a trichinella kimutatására szolgáló referencia-módszer érzékenysége nem változik, amennyiben a gyártó előírásainak megfelelően folyékony pepszint használnak pepszinpor helyett. Ezért lehetővé kell tenni ezt az alternatívát a trichinella húsban való kimutatásának mind a referencia-módszere, mind az egyenértékű módszere esetében.
(4)
A 2075/2005/EK rendeletet ezért a fentieknek megfelelően módosítani kell.
(5)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2075/2005/EK rendelet I. melléklete a következőképpen módosul:
1.
Az I. fejezet a következőképpen módosul:
a)
az 1. p) pont helyébe a következő szöveg lép:
„p)
pepszin koncentrációja: 1:10 000 NF (US National Formulary), amely megfelel 1:12 500 BP-nek (British Pharmacopoea) és 2 000 FIP-nek (Fédération internationale de pharmacie), vagy minimum 660 európai gyógyszerkönyvi egység/ml stabilizált folyékony pepszinnek”;
b)
az I. rész 3. pontjának b) alpontja helyébe a következő szöveg lép:
„b)
10 ± 0,2 g pepszint vagy 30 ± 0,5 ml folyékony pepszint adnak hozzá.”
2.
A II. fejezet a következőképpen módosul:
a)
az A.1. pont q) alpontja helyébe a következő lép:
„q)
pepszin koncentrációja: 1:10 000 NF (US National Formulary), amely megfelel 1:12 500 BP-nek (British Pharmacopoeia) és 2 000 FIP-nek (Fédération internationale de pharmacie), vagy minimum 660 európai gyógyszerkönyvi egység/ml stabilizált folyékony pepszinnek”;
b)
az A.3. pont A II. a) pontjának v. alpontja helyébe a következő szöveg lép:
„v)
Végül 6 g pepszint vagy 18 ml folyékony pepszint adnak hozzá. A hozzáadási sorrendet szigorúan be kell tartani, hogy elkerülhető legyen a pepszin lebomlása.”;
c)
a C.3. pont I. h) alpontja helyébe a következő szöveg lép:
„h)
Végül 7 g pepszint vagy 21 ml folyékony pepszint kell ezekhez hozzáadni. A hozzáadási sorrendet szigorúan be kell tartani, hogy elkerülhető legyen a pepszin lebomlása.”
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 24-én.